DA Den Europæiske Unions Tidende C 219/1

Meddelelse fra Kommissionen — Erklæring fra Kommissionen vedrørende ikrafttrædelsen den 19. maj 2009 af den anden protokol til konventionen om beskyttelse af De Europæiske Fællesskabers finansielle interesser

2009/C 219/01

Den anden protokol til konventionen om beskyttelse af De Europæiske Fællesskabers finansielle interesser træder ifølge artikel 16 heri i kraft halvfems dage efter, at notifikationen er givet til Generalsekretariatet for Rådet for Den Europæiske Union om afslutningen af de nationale procedurer, der kræves for at vedtage protokollen, af den sidste af de stater, der opfylder denne formalitet, og som på datoen for vedtagelse af retsakten om udarbejdelse af denne protokol var medlem af Den Europæiske Union.

Da den sidste af disse notifikationer blev givet den 18. februar 2009, trådte den anden protokol til konventionen om beskyttelse af De Europæiske Fællesskabers finansielle interesser i kraft den 19. maj 2009.

Kommissionen bekræfter på ny, at den vil acceptere de opgaver, som artikel 7 i anden protokol til konventionen om beskyttelse af De Europæiske Fællesskabers finansielle interesser pålægger den, sådan som det fremgår af Kommissionens erklæring vedrørende artikel 7, der er vedlagt denne protokol.

Kommissionen bemærker sig følgende:

— Behandling af personoplysninger foretaget af Kommissionen er omfattet af Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger. I forordning (EF) nr. 45/2001 er det også fastsat, at overvågning og håndhævelse af de bestemmelser i denne forordning og i enhver anden fællesskabsretsakt, der vedrører beskyttelsen af fysiske personers grundlæggende rettigheder og frihedsrettigheder i forbindelse med behandling af personoplysninger i en fællesskabsinstitution eller et fællesskabsorgan, varetages af en uafhængig kontrolmyndighed, Den Europæiske Tilsynsførende for Databeskyttelse.

— I forbindelse med udveksling af oplysninger i medfør af artikel 7, stk. 2, i den anden protokol, og ifølge artikel 8 i samme, for så vidt angår behandling af personoplysninger, vil Kommissionen (OLAF) drage omsorg for, at der iagttages et beskyttelsesniveau svarende til det niveau, der er fastlagt i Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (1), gennem anvendelse af Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2).

— Den tilsynsmyndighed, der skal føre tilsyn med beskyttelse af personoplysninger, som Kommissionen (OLAF) ligger inde med, jf. artikel 11 i den anden protokol, er Den Europæiske Tilsynsførende for Databeskyttelse, som er den uafhængige kontrolmyndighed, som er oprettet ved forordning (EF) nr. 45/2001.

— De Europæiske Fællesskabers Domstol har kompetence til at afgøre alle tvister, som vedrører bestemmelserne i forordning (EF) nr. 45/2001, jf. artikel 15 i den anden protokol.

Da Kommissionen nu har opfyldt sin forpligtelse til at offentliggøre regler for databeskyttelse i henhold til artikel 9 i den anden protokol, og betingelserne i artikel 11 i den anden protokol vedrørende tilsynsmyndigheden ligeledes er opfyldt, mener Kommissionen, at den har gennemført sine forpligtelser, således at artikel 7, stk. 2, i den anden protokol bliver fuldt ud gældende for Kommissionen og de medlemsstater, der har ratificeret protokollen.

Udfærdiget i Bruxelles, den 11. september 2009. På Kommissionens vegne Siim KALLAS Medlem af Kommissionen

(1) EFT L 281 af 23.11.1995, s. 31.

(2) EFT L 8 af 12.1.2001, s. 1.